**CAPITOLUL V: Prezentarea măsurilor**

**FIȘA MĂSURII**

**Denumirea măsurii : Investiții în afaceri non-agricole**

**CODUL Măsurii – M 4/ 6A**

**Tipul măsurii: INVESTIȚII**

**1. Descrierea generală a măsurii**

**Justificare si corelare cu analiza SWOT**

În urma analizei diagnostic și a analizei SWOT se remarcă dependența de sectorul agricol, cea mai mare parte a comunității fiind ocupată în economia de subzistență din pricina nivelului redus de educație singura sursă de venit fiind agricultura, motiv pentru care există comunități foarte sărace și excluse social. La nivelul celor opt localități din teritoriu predomină exploatațiile agricole, sectorul non-agricol fiind aproape inexistent. Acest aspect generează un efect negativ asupra nivelului de dezvoltare, modernizare și implicit competitivitate a teritoriului GAL Constanța Sud în raport cu mediul urban, accentuând astfel și mai mult decalajele și disparitățile dintre mediul rural și urban.

Pe baza acestui deziderat este necesară prioritizarea și facilitarea înfiinţării şi dezvoltării de microîntreprinderi şi întreprinderi mici în sectorul non-agricol în vederea unei dezvoltări economice durabile prin crearea de locuri de muncă și reducerea sărăciei. Potrivit datelor statistice, la nivelul teritoriului își desfășoară activitatea în industria prelucrătoare un număr de 1152 persoane, în sectorul medical un număr de 375 persoane, respectiv în sectorul turistic (hoteluri și restaurante) un număr de 273 persoane.

Această măsura va acorda prioritate sectoarelor cu potențial ridicat de dezvoltare care sunt în concordanță cu Strategia Națională de Competitivitate, cum ar fi: activitățile de producție, serviciile de agro-turism, serviciile sanitar-veterinare și medicale.

Potrivit analizei SWOT, teritoriul GAL Constanța Sud se caracterizează printr-o infrastructură turistică slab dezvoltată din cauza faptului că politicile de dezvoltare ale turismului de la nivel județean s-au concentrat în special pe dezvoltarea litoralului nu și în interiorul județului Constanța, aspect care poate fi ameliorat prin dezvoltarea turismului local cu accent pe evidențierea particularităților naturale și culturale ale regiunii având în vedere faptul că în teritoriu există numeroase obiective de patrimoniu, precum și arii naturale protejate de interes comunitar, respectiv zone Natura 2000.

Această măsură încurajează și stimulează dezvoltarea antreprenoriatului rural, prin înfiinţarea şi dezvoltarea afacerilor rurale în vederea creării de locuri de muncă, valorificării potențialului local și atragerii de investitori. O astfel de intervenţie va avea un impact pozitiv asupra populaţiei active, oferind perspective de venituri noi și stabile.

**Obiectiv de dezvoltare rurală** al Reg.(UE) nr.1305/2013:iii) Obținerea unei dezvoltări teritoriale echilibrate a economiilor și comunitățiilor rurale, inclusiv crearea și menținerea de locuri de muncă

**Obiective specifice ale măsurii**

* Diversificarea economiei rurale în vederea dezvoltării economice a teritoriului prin eradicarea sărăciei
* Încurajarea menținerii și dezvoltării activităților meșteșugărești tradiționale.
* Crearea de locuri de muncă

Măsură contribuie la prioritatea P6: Promovarea incluziunii sociale, a reducerii sărăciei și a dezvoltării economice în zonele rurale, prevăzută la art. 5, Reg. (UE) nr. 1305/2013. Măsura corespunde obiectivelor art.19- Dezvoltarea exploatațiilor și a întreprinderilor, din Reg. (UE) nr. 1305/2013.

Măsura contribuie la DI 6A Facilitarea diversificării, a înfiinţării şi a dezvoltării de întreprinderi mici, precum şi crearea de locuri de muncă. Măsura contribuie la obiectivele transversale ale Reg. (UE) nr. 1305/2013, art. 5 prin punctul (6) promovarea incluziunii sociale, a reducerii sărăciei și a dezvoltării economice în zonele rurale.

Complementaritatea cu alte măsuri din SDL: M4 este complementară cu M1 – Înființare și modernizare exploatații agricole și M2 – Instalarea tinerilor fermeri, respectiv M3-Sprijin pentru înfiinţarea de activităţi non-agricole și M6 Investiții în infrastructura socială întrucât beneficiarii direcți/indirecți ai acesteia se regăsesc și în celelalte măsuri, respectându-se astfel criteriul de selecție CS 4.2 privind complementaritatea intervențiilor propuse în SDL. Măsura vizează de asemenea diversificarea activitățiii agricole, prin promovarea de activități non-agricole, având prioritate persoanele care anterior depunerii cererii de finanțare au practicat activități agricole.

Sinergia cu alte măsuri din SDL:M4 este sinergică cu M3 Sprijin pentru înfiinţarea de activităţi non-agricole, M5 Investiții în infrastructura de bază la scară mica, și M6 Investiții în infrastructură socială deoarece vizează îmbunătățirea calității vieții, contribuind la aceeași prioritate P6: Promovarea incluziunii sociale, a reducerii sărăciei și a dezvoltării economice în zonele rurale prin crearea și menținerea de locuri de muncă, astfel se respectă criteriul de selecție CS 4.1 – privind sinergia dintre măsurile propuse.

Această măsură este încadrată pe domeniul de intervenție 6A și rezultă dintr-o alternativă strategică de tip WO, prin care slăbiciunile zonei sunt diminuate pentru a profita la maxim de oportunitățile oferite de mediul extern, prin sprijinirea activităților non-agricole în vederea promovării identității locale, cu scopul dezvoltării economico-sociale a teritoriului și creșterii calității vieții.

**2. Valoarea adăugată a măsurii**

Măsura contribuie la :

* Stimularea activităților economice noi din sfera serviciilor pentru populatie sau pentru alte activitati economice non-agricole din teritoriul GAL Constanța Sud
* Dezvoltarea resurselor umane și utilizarea de know-how
* Crearea de noi locuri de muncă

Măsura vizează încurajarea și susținerea întreprinzătorilor din domeniul non-agricol pentru

înființarea/dezvoltarea activităților neagricole în localitățile din teritoriul acoperit de GAL Constanța Sud. Sunt încurajate întreprinderile din domeniul non-agricol care asigură desfacerea activității proprii pe teritoriul a două sau mai multe UAT-uri din GAL.

Măsura vizează încurajarea și susținerea agroturismului, în vederea promovării potențialului teritoriului.

**3. Trimiteri la alte acte legislative**

* Reg. (UE) 1303/2013, Reg. (UE) 1305/2013, Reg. (UE) nr. 807/2014;
* Ordonanța de urgență nr. 44/2008 privind desfășurarea activităților economice de către persoanele fizice autorizate, întreprinderile individuale, întreprinderile familiale cu modificările și completările ulterioare;
* Reg (UE) 1407/2013 privind aplicarea art. 107 și 108 din Tratatul privind funcționarea Uniunii Europene referitor a ajutoarele de minimis

**4. Beneficiari direcți/indirecți (grup țintă)**

**Beneficiari direcți:**

* Micro-întreprinderi și întreprinderi mici existente și nou înființate din spațiul rural (start-ups);
* Fermieri sau membrii unei gospodării agricole, care își diversifică activitatea de bază agricolă prin dezvoltarea unei activități non-agricole în teritoriul GAL Constanța Sud în cadrul întreprinderii deja existente încadrabile în microîntreprinderi și întreprinderi mici. Persoanele fizice neautorizate nu sunt eligibile.

**Beneficiari indirecți:**

* persoane din categoria populației active aflate în căutarea unui loc de muncă
* administrația locală care încasează taxe mai mari ca urmare a dezvoltării afacerilor la nivel local.

În ceea ce privește complementaritatea, M4/6A se adresează inclusiv celor care au beneficiat de finanțare direct/indirect (în calitate de beneficiar final) pe măsura M1/2A,5D, M2/2B, M3/6A sau M6/6B, astfel:

**Beneficiari direcți:** fermieri care au beneficiat de sprijin în cadrul măsurii M1/2A,5D respectiv M2/2B, precum și persoane juridice, microîntreprinderi și întreprinderi mici nou înființate sau existente din teritoriul GAL, care doresc sa-si diversifice activitatea prin înfiintarea de activități non-agricole prin măsura M3/6A, sau persoane juridice care au obținut finanțare prin M6/6B, care se regăsesc și în categoria beneficiarilor eligibili din cadrul prezentei măsuri.

**Beneficiari indirecți:** consumatorii finali care achiziționează produsele obținute de beneficiarii măsurilor M1/2A,5D M2/2B, care pot demara o activitate non-agricolă**,** persoane care au fost angajate, prin implementarea măsurii M6/6B și care la randul lor doresc să înființeze sau sa modernizeze o activitate non-agricolă în teritoriul acoperit de GAL Constanța Sud.

**5. Tip de sprijin în conformitate cu prevederile art. 67 al Reg. (UE) nr. 1303/2013**

* Rambursarea costurilor eligibile suportate și plătite efectiv;
* Plăți în avans cu condiția constituirii unei garanții bancare sau a unei garanții echivalente corespunzătoare procentului de 100% din valoarea avansului, în conformitate cu art. 45 (4) și art. 63 ale Reg. (UE) nr. 1305/2013.

**6. Tipuri de acțiuni eligibile și neeligibile**

**Acțiuni eligibile:**

* construcţia, extinderea şi/sau modernizarea şi dotarea clădirilor;
* costurile de instalare, inclusiv leasing de utilaje, instalaţii şi echipamente noi;
* investiții intangibile: achiziționarea sau dezvoltarea de software și achiziționarea de brevete, licențe, drepturi de autor, mărci;
* înființarea/modernizarea de firme de profil non-agricol;
* înființarea de ateliere meșteșugărești;
* construcția, extinderea/modernizarea și dotarea agropensiunilor și a altor structuri de primire turistică (camping, sat de vacanță, bungalow-uri etc.);
* înființarea/modernizarea/dotarea prin activități de agrement (trasee turistice, parcuri tematice de tip paint-ball, aventuri, etc).

**Acțiuni neeligibile:**

* cheltuieli specifice de înființare și funcționare a întreprinderilor (obținerea avizelor de funcționare, taxe de autorizare, salarii, cheltuieli administrative, etc);
* achiziționarea de bunuri și echipamente second-hand;
* prestarea de servicii agricole, precum și achiziția de echipamente second-hand.
* producția de electricitate din biomasă ca și activitate economică

**7. Condiții de eligibilitate**

* Solicitantul trebuie să se încadreze în categoria beneficiarilor eligibili;
* Solicitantul trebuie sa demonstreze capacitatea de a asigura cofinantarea investitiei;Investiția trebuie să se încadreze în categoria investitiilor non-agricole;
* Sediul social și punctul/punctele de lucru trebuie să fie situate în teritoriul GAL, GAL Constanța Sud, iar activitatea va fi desfășurată în teritoriul GAL;
* Viabilitatea economica a investitiei trebuie sa fie demonstrata pe baza prezentarii unei documentatii tehnico-economice;
* Intreprinderea nu trebuie sa fie in dificultate in conformitate cu liniile directoare privind ajutorul de stat pentru salvarea si restructurarea intreprinderilor in dificultate;

**8. Criterii de selecție**

* Principiul diversificării activității agricole a fermelor existente către activități non-agricole;
* Principiul creării și menținerii de locuri de muncă
* Principiul prioritizării sectoarelor cu potențial de creștere (textile și pielărie, industrii creative și culturale – inclusiv meșteșuguri, activități de servicii în tehnologia informațiilor, agroturism, etc) prin crearea de locuri de muncă.
* Principiul derulării activităților anterioare ca activitate generală de management a firmei, pentru o mai bună gestionare a activității economice.
* Principiul stimularii activitatilor turistice in scopul prioritizarii activitatilor agroturistice desfasurate in zonele cu potential turistic ridicat/destinatii ecoturistice/zonele cu arii naturale protejate.

Principiile de selectie vor fi detaliate suplimentar în Ghidul Solicitantului și vor avea în vedere prevederile art. 49 al R(UE) nr. 1305/2013 urmărind să asigure tratamentul egal al solicitanților, o mai bună utilizare a resurselor financiare și direcționarea acestora in conformitate cu prioritățile Uniunii în materie de dezvoltare rurală.

**9. Sume (aplicabile) și rata sprijinului**

Proiectele din cadrul acestei măsuri sunt din categoria operațiunilor generatoare de venit. Beneficiarii sprijinului sunt agenți economici care necesită sprijin pentru dezvoltare și care pot crea și menține noi locuri de muncă. Intensitatea sprijinului va fi de 90% pentru cheltuielile eligibile din proiect. Valoarea sprijinului nerambursabil poate fi cuprinsă între 5.000 și 200.000 euro pentru fondurile FEADR si cuprinsa intre 5.000 si 95,468.07 euro pentru fondurile EURI. Sesiunile de depunere proiecte vor fi deschise separat.

**10. Indicatori de monitorizare**

* 1 loc de muncă nou creat